Kliimastreik Itaalias Vicenzas (15. märts 2019)
**Ülemaailmne noorte kliimastreik** on noorte algatatud meeleavalduste sari kliimasoojenemise vastu, mille eesmärk on võidelda elamisväärse tuleviku eest. Noored tahavad tõsta avalikkuse teadlikkust kliimakriisist ning survestada poliitikuid tegema otsuseid, mis vähendaks kasvuhoonegaaside heitmeid. 

Igareedesed koolistreigid said alguse 2018. aastal Rootsis, kust levisid teistesse riikidesse. Ülemaailmseid noorte kliimastreike korraldab liikumine Fridays For Future.

Ülemaailmsed massimeeleavaldused on toimunud 2019. aasta 15. märtsil, 24. mail, 20. septembril, 27. septembril, 29. novembril ja 6. detsembril. 20.–27. september 2019 oli ülemaailmne kliimaaktivismi nädal, mis Eestis kandis nime "Nädal tuleviku nimel".

Seoses koroonaviirushaiguse COVID-19 üha laiema levikuga kutsus liikumine Fridays For Future 2020. aasta märtsis üles loobuma rahvarohketest meeleavaldustest ning koolistreikide asemel tegelema digitaalse kliimaaktivismiga. 

Koroonapandeemia tõttu tuli 2020. aasta 24. aprilliks kavandatud ülemaailmne kliimastreik korraldada digitaalselt.

Hiljem iganädalased füüsilised kliimastreigid taastusid.

Tekkepõhjused
-------------

Greta Thunberg Berliinis meelt avaldamas (29. märts 2019)
Kliimastreik Austraalias Sydneys (20. september 2019)
Koolistreigi algatajaks oli Greta Thunberg, kes soovis juhtida inimeste tähelepanu kliimamuutustele ning läks 20. augustil 2018 Rootsi parlamendihoone juurde meelt avaldama. 20. augustist kuni 9. septembrini streikis tollal 15-aastane Thunberg igal koolipäeval, pärast 9. septembril toimunud valimisi jätkas streikimist reedeti. Tema eesmärgiks on streikida igal reedel seni, kuni Rootsi valitsus vähendab saastenumbreid Pariisi kliimakokkuleppes välja toodud normideni. Seoses sellega võttis ta kasutusele lööklause *Fridays for Future*.

2019/2020. õppeaasta otsustas ta koolist vabaks võtta, et pühenduda aktivismile ja avalikkuse kliimakriisist teavitamisele. Tema kliimastreik andis eeskuju noortele üle maailma, kes hakkasid oma kodukohtades samuti meeleavaldusi korraldama.

Meeleavaldaja Berliinis (8. veebruar 2019)
Ülemaailmne kliimaaktivismi nädal 2019. aasta septembris
Õpilased nõuavad, et riigid teeksid võimalikult palju, et temperatuuri tõus jääks alla 1,5 °C, võrreldes tööstusrevolutsiooni eelse ajaga. ÜRO ekspertide sõnul on jäänud vaid 10 aastat, et ennetada katastroofilisi kliimamuutusi. Kliimasoojenemine võib 2030. aastaks kaasa tuua miljonite inimeste jaoks ekstreemse põua ning tekitada tulekahjusid, üleujutusi ja toidupuudust.

Suurmeeleavaldused
------------------

### 15. märts 2019

15. märtsil 2019 toimunud kliimastreigist võttis osa ligi 1,6 miljonit inimest. Meeleavaldused toimusid peamiselt riikide valitsusasutuste ees. Noored olid kohal plakatitega, mille peal oleva teksti sisu väljendas nende emotsioone seoses kliimaga toimuvaga.

#### Suurima osalejate arvuga riigid

| Riik | Osalejate arv |
| --- | --- |
| Itaalia | 367 554 |
| Saksamaa | 300 000 |
| Prantsusmaa | 199 103 |
| Kanada | 157 799 |
| Austraalia | 150 000 |
| Šveits | 73 656 |
| Belgia | 53 410 |
| Holland | 50 038 |
| Austria | 50 000 |
| Inglismaa | 31 000 |
| Rootsi | 25 258 |

Streigist võeti osa ka mitmes kolmanda maailma riigis, näiteks Nigeerias (100), Keenias (280) ja Mauritiusel (200).

### 24. mai 2019

24. mail streigiti vähemalt 125 riigis. Streikide juhtfiguuri Greta Thunbergi sõnul oli 24. mai viimane võimalus mõjutada 23. maist 26. maini toimunud Euroopa Parlamendi valimiste tulemust keskkonnateemade suurema prioriseerimise suunas.

### 20.–27. september 2019

20.–27. september oli kliimaaktivismi nädal, mis Eestis kandis nime "Nädal tuleviku nimel".

20. septembri eel lubas üle 2000 teadlase üle 40 riigist, et liituvad õpilaste protestiaktsioonidega ja osalevad demonstratsioonidel. Teadlastele imponeeris Greta Thunbergi üleskutse, et poliitikud peaksid otsuseid tehes tuginema teadusele.

20. septembril toimusid meeleavaldused hinnanguliselt 185 riigis, korraldajate sõnul osales kokku üle 4 miljoni meeleavaldaja, sealhulgas Saksamaal 1,4 miljonit meeleavaldajat ja Austraalias üle 300 000 meeleavaldaja. Demonstreeriti ka Afganistanis ja Antarktikas.

27. septembril toimusid mitmel pool maailmas massimeeleavaldused. Itaalias võttis korraldajate sõnul meeleavaldustest osa üle miljoni inimese, sealhulgas Roomas hinnanguliselt 200 000 demonstranti, Milanos 150 000, Napolis 80 000 ja Firenzes 50 000. Kanadas Montrealis marssis korraldajate sõnul koos Thunbergiga 500 000 inimest, ametnike andmeil oli marssijaid 315 000. Uus-Meremaal toimunud kliimastreikide raames tuli korraldajate sõnul tänavatele hinnanguliselt 170 000 inimest ehk 3,5 protsenti riigi elanikkonnast. Suured meeleavaldused toimusid ka Hispaanias ja Hollandis. Stockholmi südalinnas marssis 60 000 kliimaõiglust nõudnud inimest ja Helsingis kogunes Soome parlamendihoone ette 18 000 demonstranti.

Korraldajate sõnul osales nädala jooksul üle kogu maailma toimunud protestiaktsioonides üle 6 miljoni inimese. Kõige rohkem inimesi lõi kaasa Saksamaal, Itaalias ja Kanadas.

### 29. november 2019

29. novembril osalesid väljaande The Guardian andmeil üle maailma toimunud koolistreikides sajad tuhanded õpilased ja üliõpilased. Suurimad streigid toimusid ÜRO kliimakohtumiseks valmistunud Madridis ja Austraalias Sydneys, kus novembris oli probleeme ulatuslike metsapõlengutega. Korraldajate hinnangul tuli üle maailma meelt avaldama 2 miljonit inimest, sealhulgas Saksamaal 630 000 meeleavaldajat.

Samale päevale langes ostupüha Black Friday ('must reede'), mil poed teevad tarbijaile ahvatlevaid allahindlusi ja pakkumisi. Meeleavaldajad kutsusid inimesi üles ostlemiskampaaniaid ignoreerima ja mustal reedel mitte tarbima.

### 6. detsember 2019

6. detsembril toimus osalejaterohke meeleavaldus Hispaanias Madridis. Korraldajate sõnul tuli tänavaile 500 000 demonstranti. Meeleavaldusi peeti ka mujal maailmas, sealhulgas algselt COP25 kliimakohtumise korraldama pidanud Tšiilis.

Kliimastreik Eestis
-------------------

Fridays for future, 28. august 2020
Kliimastreik Tallinnas (15. märts 2019)
Eestis oli kliimastreigi üks peamisi algatajaid Tallinna Arte Gümnaasiumi õpilane Kristin Siil.

2019. aasta veebruaris hakkas Siil tähele panema, kuidas noored mujal Euroopas veedavad kõik reeded tänaval, avaldades meelt kliimaga toimuva vastu. Ta uuris, kas ka Eestis oleks põhjust sellisel viisil oma arvamust avaldada, ning jõudis järeldusele, et Eesti on üks süsinikuintensiivsem riik inimese kohta. Seda põhjustab rohke põlevkivi kasutamine ja põletamine. Tema arvates peaks Eesti üle minema taastuvenergiale. Muude üleskutsete kõrval kohtab Eesti meeleavaldajate plakatitel nime Põxit – ärgitatakse loobuma põlevkivienergeetika kasutamisest.

15. märtsil 2019 toimusid Eestis meeleavaldused Tallinnas Toompeal, Tartus Raekoja platsil ja Paides keskväljakul. Tallinnas oli osalejaid ligi 500, Tartus umbes 200. Lisaks õpilastele osalesid üritustel ja võtsid sõna ka mitmed täiskasvanud.

2019. aasta 20.–27. septembrini toimus üritus "Nädal tuleviku nimel," mille raames korraldas liikumise Fridays For Future Eesti haru erinevaid ettevõtmisi, tõstmaks inimeste teadlikkust kliimakriisiga seonduvast. 22. septembril toimus aktsioon "Plastikukoletis ründab," mille eesmärgiks oli piltlikustada plastiku ületarbimist. 27. septembril toimunud "Üldstreik tuleviku nimel" hõlmas demonstratsioone Tallinnas, Tartus, Rakveres, Pärnus, Kärdlas ja Kuressaares. Toompeal peetud kliimastreigile tuli meelt avaldama paarsada inimest.

29. novembril 2019 toimusid kliimastreigid Tallinnas, Tartus, Pärnus ja Kärdlas. Üritusi reklaamiti sotsiaalmeedias Thunbergist inspireeritud teemaviitega #kuidastejulgete.

Fridays for Future Eesti pälvis 2019. aastal kodanikuühiskonna aasta tegija tiitli aasta hääle kategoorias teadusliku konsensuse võimendamise ja pika perspektiivi nägemise eest.

Kuna 12. märtsil 2020 kuulutati seoses koroonapandeemiaga välja eriolukord, teatas liikumise Fridays For Future Eesti haru, et teadmata ajani lükatakse edasi 15. märtsil Tallinnas, Tartus ja Pärnus toimuma pidanud meeleavaldused, millega kavatseti tähistada aasta möödumist esimesest Eestis toimunud kliimastreigist. Liikumise poolehoidjaid kutsuti üles osalema digitaalses kliimastreigis.

Füüsilised kliimastreigid taastusid Eestis alates 2020. aasta 22. maist.

Vaata ka
--------

* Vastuhakk väljasuremisele

Viited
------

1. 1 2  Joosep Raudsepp, Leena Leetma, Hanna Kangur (15.03.2019). "Miks me (kliima)streigime?". Vaadatud 09.04.2019.`{{netiviide}}`: CS1 hooldus: mitu nime: autorite loend (link)
2. ↑  "Greta Thunberg, schoolgirl climate change warrior: 'Some people can let things go. I can't'". 11.03.2019. Vaadatud 08.04.2019.
3. ↑  "Greta Thunberg & #FridaysForFuture". Vaadatud 10.04.2019.[*alaline kõdulink*]
4. ↑  Greta Thunberg to sail across Atlantic for UN climate summits. The Guardian. 29.07.2019
5. ↑  "'Our leaders are like children,' school strike founder tells climate summit". 04.12.2018. Vaadatud 09.04.2019.
6. ↑  "Planet has only until 2030 to stem catastrophic climate change, experts warn". 08.10.2018. Vaadatud 10.04.2019.
7. ↑  "https://www.fridaysforfuture.org". Originaali arhiivikoopia seisuga 25.09.2019. Vaadatud 10.04.2019. `{{netiviide}}`: välislink kohas ``|Pealkiri=`` (juhend)
8. ↑  "Climate strikes held around the world – as it happened". 20.03.2019. Vaadatud 10.04.2019.
9. ↑  "Strike List Countries". Vaadatud 10.04.2019.
10. ↑  Students From 1,600 Cities Just Walked Out of School to Protest Climate Change. It Could Be Greta Thunberg's Biggest Strike Yet. Time. 24.05.2019
11. 1 2  "Nädal tuleviku nimel" tõstab teadlikkust kliimakriisist. Sirp. 20.09.2019
12. ↑  "Students Have Led and We Must Follow": Thousands of Scientists From 40 Nations Join Global Climate Strike. BuzzFlash. 20.09.2019
13. ↑  Across the globe, millions join biggest climate protest ever. The Guardian 21.09.2019
14. ↑  Climate protests: Marches worldwide against global warming. BBC. 20.09.2019
15. ↑  Millions Of Young People Around The World Are Leading Strikes To Call Attention To The Climate Crisis. BuzzFeed News. 20.09.2019
16. ↑  Italy: Over a Million Climate Protesters Take to the Streets. Telesur English. 27.09.2019
17. ↑  'We will not be bystanders': Greta Thunberg tells hundreds of thousands at Montreal climate march. Global News. 27.09.2019
18. ↑  Hundreds of thousands join Canada climate strikes. BBC News. 28.09.2019
19. ↑  Climate change march: Thousands of schoolkids' action inspired by Greta Thunberg. NZ Herald. 27.09.2019
20. 1 2 3  Climate crisis: 6 million people join latest wave of global protests: Week of strikes and demonstrations is 'only the beginning', say organisers. The Guardian. 27.09.2019
21. ↑  Rekordstor klimatmarsch i Stockholm. Aftonbladet. 27.09.2019
22. ↑  Finnish youth strike for climate action. Yle Uutiset. 27.09.2019
23. 1 2  From New Zealand to Italy, hundreds of thousands are protesting again for Earth Strike. USA Today. 27.09.2019
24. ↑  Hundreds of thousands of students join global climate strikes. The Guardian. 29.11.2019
25. ↑  Millions Around The World Strike on Black Friday for Action on Climate Change. Time. 29.11.2019
26. ↑  Groups inspired by Greta Thunberg plan Black Friday climate strikes. CNN. 29.11.2019
27. ↑  Climate activists turn attention to Black Friday: 'Shoppers cannot ignore the climate emergency'. USA Today. 29.11.2019
28. ↑  COP25: Thousands gather for change climate protests in Madrid. BBC. 06.12.2019
29. ↑  "KOOLITÜDRUKUD: Oleme viimased, kes saavad maailma hävingust päästa". 18.03.2019. Vaadatud 05.04.2019.
30. ↑  "Riigikogu ees ning Tartu Raeplatsil toimus kliimastreik, sajad koolinoored soovivad poliitikutelt loodussõbralikke otsuseid". 15.03.2019. Vaadatud 08.04.2019.
31. ↑  Maarja Pärtna, Janis Kokk. Galerii: Põlevkivisõltlased, ärgake!. Müürileht. 15.03.2019
32. ↑  Indrek Kuus, Marju Kaasik, Merili Nael (15.03.2019). "Ligi 500 noort avaldas Toompeal meelt kliimamuutuste vastu ja lubas tagasi tulla kui midagi ei muutu". Vaadatud 08.04.2019.`{{netiviide}}`: CS1 hooldus: mitu nime: autorite loend (link)
33. ↑  Reedel streigivad koolinoored kliima eest. Delfi. 25.09.2019
34. ↑  Galerii: noored avaldasid meelt plastprügi vastu. Postimees. 22.09.2019
35. 1 2  Galerii: kliimastreik tõi Toompeale paarsada inimest. Postimees. 27.09.2019
36. ↑  GALERII: Kliimastreik Saaremaal. Saarte Hääl. 27.09.2019
37. ↑  Täna streigiti kliima nimel neljas linnas. Eesti Päevaleht. 29.11.2019
38. ↑  Selgusid aasta vabatahtlikud ja kodanikuühiskonna aasta tegijad Hea Kodanik, 7. detsember 2019